Návrh postupu pri zmene účelu a rozdelenia regionálneho príspevku

 Akčného plánu rozvoja najmenej rozvinutého okresu 

Akčný plán rozvoja najmenej rozvinutého okresu (ďalej len „akčný plán“) je podľa § 4 ods. 1 zákona č. 336/2015 Z. z. o podpore najmenej rozvinutých okresov a o zmene a doplnení niektorých zákonov vládou Slovenskej republiky schválený záväzný dokument zameraný na odstraňovanie zaostávania najmenej rozvinutého okresu, ktorý vychádza zo základných dokumentov podpory regionálneho rozvoja, ďalších dokumentov a odporúčaní Rady pre rozvoj najmenej rozvinutého okresu (ďalej len „rada“). Regionálny príspevok je podľa § 8 ods. 1 zákona č. 336/2015 Z. z. o podpore najmenej rozvinutých okresov a o zmene a doplnení niektorých zákonov finančný príspevok poskytovaný z rozpočtovej kapitoly Úradu vlády Slovenskej republiky v súlade s akčným plánom.

Vypracovanie Návrhu postupu pri zmene účelu a rozdelenia regionálneho príspevku v akčnom pláne v rámci schváleného rozpočtu na kalendárny rok zabezpečuje tajomník rady na základe všeobecného konsenzu okresnej rozvojovej platformy. 
Zmena sa môže týkať konkrétneho opatrenia akčného plánu (rozhodnutie o doplnení opatrenia, prípadne rozhodnutie o vypustení opatrenia z akčného plánu), výšky schváleného regionálneho príspevku na príslušné opatrenie a presunu regionálneho príspevku medzi jednotlivými opatreniami akčného plánu. Výška schváleného príspevku za kalendárny rok na jednotlivé opatrenia musí ostať nezmenená. 
Návrh na zmenu následne predkladá tajomník rady na rokovanie rady. Rada návrh posúdi, v prípade potreby návrh upraví a hlasovaním odporučí vedúcemu Úradu vlády Slovenskej republiky predložiť tento návrh na schválenie predsedovi vlády Slovenskej republiky. Návrh na zmenu účelu a rozdelenia regionálneho príspevku schvaľuje predseda vlády Slovenskej republiky.

